Nos, officialis curie Bisuntine, notum facimus universis presentes litteras inspecturis quod, coram jurato nostro, videlicet Stephano dicto de Foro, clerico, jurato curie nostre, mandato nostro ad hoc a nobis specialiter destinato, et cui vices nostras commisimus et committimus in hac parte, constitutus Johannes de Ruppe, clericus de salneria Salinensi, confessus est in jure coram predicto [mandato] nostro et publice recognovit quod idem Johannes recepit et tenet in feodum a nobili viro Johanne de Cabilone, domino de Allato, quicquid idem Johannes habet, habere possit et debet, jure hereditario tam paterno quam materno, in villa de Quintegney, in finagio, pertinenciis et appendiciis dicte ville, in pratis, terris, hominibus, tailliis, angariis, perangariis, justiciis, decimis, domibus, ortis, aquis, aquarum decursibus, nemoribus, pascuis, furnis, molendinis et rebus aliis quibuscumque, quecumque sunt et quibuscumque nominibus, et specialiter et expresse partagium seu portionem quod vel quam idem Johannes habuit et habet ratione paternorum et maternorum. Recepit, inquam, et tenet predicta dictus clericus a dicto domino Johanne in feodum pro quindecim libris stephanensium sibi solutis a dicto domino Johanne in pecunia numerata, et pro quibusdam vestibus eidem traditis et datis ab eodem domino Johanne, que predicta in feodum recepta erant de proprio allodio ipsius clerici, prout asseruit coram predicto mandato nostro; renuncians... In cujus rei testimonium, ad preces dicti clerici nobis factas per dictum mandatum nostrum, sigillum curie Bisuntine presentibus litteris duximus apponendum. Datum die lune post festum beati Ylarii, anno Domini Mº CCº nonagesimo.